user
USUMENYEZELWE-KE UMCEBO – MJ Mngadi
Fundisisa lesi siqeshana senoveli bese uphendula imibuzo elandelayo.

Ephephandabeni lwangoLwesine ekuseni waphuma umbiko uhambisana nezithombe
ngoMbhishobhu oNgcwele uChule enweshulwa yizinja. Nakuba waba ngelikhulu
igidigidi lehlaya kwabaningi, kepha abanye bebandla ayewumshumayeli kulo bawotha
ubomvu. Indaba yasha kakhulu ngeSonto ekuseni, khona emagcekeni esonto eMlazi.
Ingakakhali insimbi bahlanganisa amakhanda abashumayeli bevutha bhe. Yebo
babevutha abanye, kodwa hhayi njengoMasondo noLuthuli, uXaba noNdaba
noMdunge. Babesigxeka isenzo sikaChule, beshoshozela ukuba ajeziswe
ngokunqunywa ekushumayeleni.
'Lo muntu uyingozi enkulu lapha ebandleni. Leli phekulazikhuni lihlezi nje lihlose
ukuqembula ibandla ukuze liyovula elalo. Uma siphetha inkonzo namuhla akuxoshwe
izingane, lithethwe yibandla lonke icala lakhe, achaze ngala manga aluhlaza okuthi
uwumbhishobhi.'
'Yizwi lelo,' bevumelana.
'Akuphakanyiswe kumfundisi ophethe ukuthi akehliswe esikhundleni, emukwe naleli
jazi awakana ngalo,' kuvevezela amadevu kuMadlanduna.
Insimbi yesonto yanqenqetha, wayibamba intshumayelo uMadlanduna owayekhuluma
kunyakama ubuso, ebila, elokhu ethi ngenhliziyo Chule uyangena, uyangena, do.
Ekuphethweni kwenkonzo izingane zaxoshwa, udaba lwadingidwa. Bavumelana
ngokuba ngeSonto elilandelayo kucelwe umfundisi ukuba abekhona, noChule
azoziphendulela.
Laqala-ke isonto nezakhe uChule owayeqedelwa nayisithombe sephephandaba
ejanduza phansi eshikashikwa yizinja. Isamudla indaba, ezivalele ehhovisi esitolo,
wavakashelwa womunye wabazalwane owayethi akacele kuye ngeminyaka, uMnu.
Sayimoni Gubhela. UGubhela wayekhona ngesikhathi ibandla libhoka likhahlela
ngendaba yaseThusini, nokho yena ewuhlabe inhlali. Wamkhinikela ukusuka nokuhlala
ngogobe ayeboshelwe lona, nokuthi obhongoza wobani nobani. Wadalula nokuthi
njengoba uhlelo lwalukhomba ukuthi uyena uChule owayezoshumayela ngesonto
elalilandela, umbimbi lwalubophe ukungahlabeleli lungenakuguqa nalapho esethi
makuthandazwe. UGubhela owabongwa ngebhodlela lebhrendi wamshiya uChule
ehlezi elusizana ebambelele esihlathini. Side isikhathi asihlala kanje edla amathambo
ekhanda. Ekugcineni walinikina, wasukuma ehleka yedwa. Kusukela ngaleso sikhathi
imoto emnyama ayibange isaphunyuzwa. Yashaya phansi phezulu. UChule esehamba
noSithole bezivivinyela ukuchitha imicibisholo yoMasondo.
Akuvumelekile ukukopisha leli phepha Pheqa ikhasi
Ngamunye ngamunye ubhongoza uChule wamthinta kusihlwa ngocingo. Waqala
ngoMasondo, wazishaya izinombolo kwakhala kwakhe. 'Nqol' emasondosondo!'
Babingelelana kuzwakala ukuthi uMasondo akazimisele ukukhuluma naye. 'Uxolo
kancane nje Masondo, ngithi ake sithi ukuhleba mzalwane ngokuhlwa nje.'
'Hhayi Chule,' Enikina ikhanda ngale, 'Awahlebi amakholwa. Ukhulumelani nami
ngingedwa ibandla likhona?'
'Kanti kuyaye kube kuhle mzalwane uma amadoda engundaza ezawo zangasese
ngasese kungaze kuzwe omame. Ake sihlebe-ke Sondo elihle. Mhlawumbe lokhu
engizokusho kuyihlazwana okungebe kuhle uma elizwa umama,' ekhulumela phansi.
'Mina ngithanda izinto sizenze ngesizotha, sihlonipheke, sizihloniphe nathi. Akufanele
sihlambalazane esidlangalaleni.'

1. Ngabe ukusetshenziswa komlingiswa onguMahuzu kuyithuthukise kanjani
indikimba yomcebo kule noveli? Sekela impendulo yakho.
2. Uyavumelana yini nombono wokuthi umculo womlingiswa onguGenyeza
wasiguqula isimo senhlalo sakwaChule? Sekela impendulo yakho. 
3.  Xoxa ngempumelelo yombhali yokwethula isingeniso kule noveli.


assistant
1. Ukusetshenziswa kukaMahuzu kuyithuthukise kahle indikimba yomcebo.
UMahuzu uvuma ukusetshenziswa ngunina uMaHadebe ukuze naye azothola
umcebo kaNomvula ngokuthi abuye eGoli aye eThekwini ayofuna uNomvula
ukuze amdlise umuthi ukuze ahlomule naye kulo mcebo.
2. Ngiyavumelana ngoba wathi uma esephumelela emculweni, umculo wakhe
wawulokhu uzwakala emsakazweni nakumabonakude. Lokhu kwashintsha
isimo senhlalo kwaChule bahlala ngokuxabana kwaholela ekutheni uChule
abe nesikhwele agcine esola uNomvula ngokuthi usathanda uGenyeza
njengoba ayelalela izingoma zakhe futhi embuka nakumabonakude
3. Umbhali uphumelele kahle ukwethula isingeniso sale noveli ngoba
umlingiswa omkhulu uMirriam uyethulwa. Uwina imali eningi, uphuma
nasemaphephandabeni aseThekwini eThusini lokhu okuba yisisusa
sodweshu.